
KNHM un Ogres novada domes projektu konkurss “Iedzīvotāji veido savu vidi”

 

Ieteikumi reģistrācijas lapas aizpildīšanai (2008.g.)

Lai iedzīvotāju grupa pieteiktu projektu KNHM un Ogres novada domes izsludinātajam projektu konkursam “Iedzīvotāji veido savu vidi”, ir jāaizpilda reģistrācijas lapa.  

Konkursā var piedalīties jebkura esoša vai tieši šim gadījumam izveidota iedzīvotāju grupa (ar to saprotot gan fiziskas personas, gan sabiedriskās organizācijas – biedrības un  nodibinājumus). Ja projektu īstenos jaunieši, vismaz vienam no viņiem – projekta koordinatoram – jābūt pilngadīgai personai.

Projekta numurs 

Šo ailīti atstājiet tukšu – to aizpildīs organizētāju pārstāvis projekta pieteikuma iesniegšanas brīdī.

Projekta nosaukums

Projekta nosaukumam būtu koncentrētā veidā jāatspoguļo projekta būtība. 

Vispārējā informācija

Iedzīvotāju grupa

Sniedziet pilnu Jūsu iedzīvotāju grupas vai organizācijas nosaukumu un (ja ir) saīsinājumu. Norādiet grupas juridisko statusu (biedrība, nodibinājums, nereģistrēta iedzīvotāju grupa vai cits), lai žūrijai nepārprotami būtu skaidrs, ka tā ir sabiedriska organizācija vai nereģistrēta iedzīvotāju grupa. Miniet teritoriju, kurā grupa darbojas (Ogres pilsēta, Ciemupe, Ogresgals, novada lauku teritorija), kā arī – ja tas iespējams – juridisko adresi. 

Aprakstiet savu grupu, tās mērķus un darbību; ja esat jau iepriekš strādājuši pie projektiem -  arī iepriekšējo projektu īstenošanas pieredzi.  

Norādiet grupas dalībnieku skaitu. 
Projekta koordinators (kontaktpersona)

Izvēlieties personu, kura būs tieši atbildīga par projekta īstenošanu un ar kuru konkursa organizētāji sazināsies nepieciešamības gadījumā. Lūdzu, norādiet tās koordinātes, kuras lietojot, iespējams visvieglāk un visātrāk sazināties ar šo cilvēku.

Informācija par projektu
Projekta īstenošanas vieta un esošās situācijas īss apraksts

Koncentrēti aprakstiet esošo problēmu un nepieciešamību to risināt ar projekta palīdzību. Ja iespējams, pamatojiet to ar skaitļiem. Norādiet precīzu projekta īstenošanas vietu; pielikumā vēlams pievienot teritorijas shēmu ar objekta novietojumu, skices, attēlus, u.tml.

Saskaņojums ar zemes un/vai ēkas īpašnieku/-iem un apsaimniekotāju

Lūdzu, norādiet, kam pieder zeme vai ēka, kur paredzēts īstenot projekta aktivitātes. Šai ailītei jāietver īpašnieka saskaņojums (paraksts, tā atšifrējums, datums) un – ja projektā ietvertais objekts ir PA “Mālkalne” vai cita apsaimniekotāja apsaimniekošanā – saskaņojums ar apsaimniekotāju (paraksts, tā atšifrējums, datums). 

Gadījumā, ja projekts skar daudzdzīvokļu ēkas un/vai tai pieguļošās zemes kopīpašumu, nepieciešams pieteikumam pievienot saskaņojuma lapu ar katru kopīpašnieku (atbilstoši pievienotajam paraugam). 

Ja projekts ir saistīts ar vides dizaina objektiem, nepieciešams arī saskaņojums ar Ogres novada domes mākslinieku.
Projekta mērķi

Definējiet projekta vispārējo mērķi. Tam jābūt vērstam uz konkursa prioritāti – dzīves kvalitātes uzlabošanu savā apkārtnē. Formulējiet apakšmērķus (konkrētos mērķus), kuru sasniegšanas gadījumā panāksiet reālu rezultātu, uzlabojot situāciju un risinot/atrisinot eksistējošo problēmu. 

Detalizēts darbības plāns / veicamo pasākumu apraksts

Soli pa solim aprakstiet visas projekta ietvaros realizējamās darbības, to secību numurējiet. 

Aktivitātes, ko plānots veikt pašu spēkiem

Uzskaitiet darbības, kuru īstenošanu veiks projektā iesaistītie iedzīvotāji saviem spēkiem; ja projekta realizācijā nepieciešama arī kādu citu iesaistīto pušu piedalīšanās – norādiet to. 

Iecerētās situācijas īss apraksts

Aprakstiet paredzēto situāciju pēc projekta realizācijas beigām. Kādi būs projekta taustāmie rezultāti? Žūrija salīdzinās sākotnējo situāciju ar situāciju pēc projekta īstenošanas. 

Laika grafiks

Projekta īstenošanas termiņi

Norādiet konkrētos datumus, kad plānojat uzsākt projektu un kad pabeigt. Atcerieties, ka projekta īstenošanas laiks nedrīkst pārsniegt 4 mēnešus (agrākais pieļaujamais termiņš projekta uzsākšanai ir 2008.gada 1.maijs, vēlākais termiņš projekta pabeigšanai – 2008.gada 31.augusts).

Laika grafiks

Izstrādājiet laika grafiku, kurā atspoguļota projekta ietvaros veicamo darbību secība un ilgums, ar “X” norādot attiecīgos laika periodus. 

Nepieciešamie naudas līdzekļi un to avoti

Lūdzu, pēc iespējas detalizētāk aprakstiet, kā veidojas projekta realizācijai nepieciešamā summa. Šim nolūkam pirmajā ailē uzskaitiet visus paredzētos izdevumus un ailē “Aprēķins” atšifrējiet to veidošanos, norādot vienas vienības izmaksas un vienību skaitu vai arī sniedzot citu līdzīgu skaidrojumu. Visas summas atspoguļojiet LVL. 
Norādiet, vai izdevumi tiks segti no KNHM un Ogres novada domes finansējuma, vai arī tiks piesaistīti vēl kādi citi finansējuma avoti – pašu līdzekļi, sponsoru finansiāls atbalsts, u.c. Ja pašu ieguldījums paredzēts natūrā, pārvērtiet to naudas izteiksmē, bet noteikti atzīmējiet, ka tas nebūs finansiāls ieguldījums. Aizpildot šo sadaļu, ievērojiet, ka KNHM un domes finansējuma summa nedrīkst pārsniegt 1000 EUR (t.i., 702,80 LVL). 

Tā kā projektam jābūt saistītam ar dzīves kvalitātes uzlabošanu apkārtējās vides sakārtošanas rezultātā, projekta izdevumiem jābūt tiešā veidā vērstiem uz šo mērķi (piemēram, kāda objekta labiekārtošanas izmaksas, remontdarbiem nepieciešamo materiālu iegāde, u.tml.). Pamatlīdzekļu iegāde pieļaujama tikai izņēmuma gadījumos un tikai tad, ja tas tiešā veidā sekmē dzīves kvalitātes uzlabošanu; to iegādes nepieciešamību stingri izvērtēs konkursa žūrija. Netiks finansētas projekta realizācijā iesaistītā personāla izmaksas un citi ar projekta īstenošanu saistītie administratīvie izdevumi. 

Dzīves kvalitātes izmaiņas

Ko projekta īstenošana dos vietējiem iedzīvotajiem? 

Vai projekta īstenošanas rezultātā būs uzlabojusies dzīves kvalitāte attiecīgajā teritorijā? Kā tas izpaužas? Kādu ieguldījumu projekts būs devis esošās problēmas risināšanā?

Kuri iedzīvotāji gūs labumu no projekta īstenošanas?

Aprakstiet projekta mērķauditoriju – iedzīvotāju grupas, kas gūs vislielāko labumu projekta realizācijas rezultātā. Raksturojiet, kāda ir projekta ietekme uz šo mērķauditoriju.

Paraksti

Reģistrācijas lapa ir jāparaksta visiem tiem grupas dalībniekiem, kas būs tieša veidā iesaistīti projektā. Atcerieties, ka grupas dalībnieku skaits nedrīkst būt mazāks par 10.

Gadījumā, ja projekta pieteikumu iesniedz reģistrēta organizācija, nepieciešams arī organizācijas vadītāja paraksts un organizācijas zīmogs. 

Pielikumi

Ja uzskatāt par nepieciešamu, reģistrācijas lapai varat pievienot papildu informāciju pielikumu veidā. Tās var būt kartes, fotoattēli un citi papildu materiāli, kuri raksturo izstrādāto projektu vai iedzīvotāju grupas darbību. 

Projekta pieteikumu jāiesniedz 2 eksemplāros (no kuriem viens var būt kopija), kā arī elektroniskā veidā disketē vai CD.







